एलपीएल : भुवनले लिए ८ विकेट
स्पिनर भुवन कार्कीले उत्कृष्ट बलिङ प्रदर्शन गर्दै ८ विकेट लिँदा धनगढी स्पोर्ट्स क्लब बिहीबार फाप्ला मैदानमा भइरहेको लिटल फ्लावर प्रिमियर लिग (एलपीएल) को सेमिफाइनल पुगेको छ ।
धनगढी — स्पिनर भुवन कार्कीले उत्कृष्ट बलिङ प्रदर्शन गर्दै ८ विकेट लिँदा धनगढी स्पोर्ट्स क्लब बिहीबार फाप्ला मैदानमा भइरहेको लिटल फ्लावर प्रिमियर लिग (एलपीएल) को सेमिफाइनल पुगेको छ ।सेमिफाइनल पुग्न जित्नैपर्ने खेलमा धनगढीले खप्तड इन्डोर ट्रेनिङ सेन्टरलाई ६७ रनले हराएको थियो । यसअघि युथ अफ टीकापुर, घोडाघोडी क्रिकेट एकेडेमी र सत्यदेवी एकेडेमी सेमिफाइनल पुगिसकेका थिए ।शुक्रबार सेमिफाइनलमा धनगढी र घोडाघोडी तथा सत्यवती र टीकापुर भिड्ने छन् ।बिहीबार १ सय ६४ रनको लक्ष्य पछ्याएको खप्तडले १९.३ ओभरमा ९६ रन बनाउँदा सवै विकेट गुमायो । प्लेयर अफ द म्याच भुवन कार्कीले ८ विकेट लिए । उनले ४ ओभरमा १८ रन खर्चिएका थिए । अभिषेक थापाको सर्वाधिक ४२ र प्रकाश पाण्डेको ३० रनबाहेक अन्य ब्याटरले गतिलो स्कोर जोड्न सकेनन् ।यसअघि टस हारेर ब्याटिङ गरेको धनगढी क्लबले २० ओभरमा ५ विकेट गुमाई १ सय ६३ रन बनायो । ओपनर सुनील धमलाले अर्धशतकीय योगदान दिए । कप्तान भुवन कार्कीले ३६, प्रनित थापाले २६ र अमरसिंह राउटेलाले अविजित १२ रन जोडे । खप्तडका रवि विष्ट र आर्यन विष्टले २–२ तथा वीरेन्द्र बमले १ विकेट लिएका थिए ।